PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/ZK/3/1/342                                                         Bratislava 20. 12. 2001

	Protimonopolný úrad Slovenskej republiky, III. výkonný odbor ako úrad príslušný podľa zákona č. 188/1994 Z. z. o ochrane hospodárskej súťaže v znení neskorších predpisov, v konaní začatom dňa 23. 01. 2001 na návrh spoločnosti Strojárne Prievidza, a. s., Strojárska 4, Prievidza proti štátnemu podniku Stredoslovenské vodárne a kanalizácie, štátny podnik Banská Bystrica, Partizánska cesta 5, Banská Bystrica vo veci zneužívania dominantného postavenia na trhu podľa § 7 ods. 5 písm. a) zákona č. 188/1994 Z. z. o ochrane hospodárskej súťaže v znení neskorších predpisov v zmysle § 12 ods. 4 písm. c) zákona č. 188/1994 Z. z. o ochrane hospodárskej súťaže v znení  neskorších predpisov v nadväznosti na § 30 zákona č. 71/1967 Zb. o správnom konaní, takto 		     

rozhodol:

	Podľa § 12 ods. 4 písm. c) zákona č. 188/1994 Z. z. o ochrane hospodárskej súťaže v znení neskorších predpisov Protimonopolný úrad Slovenskej republiky konanie zastavuje, nakoľko dôvod konania nebol daný.

Odôvodnenie:

	Protimonopolný úrad Slovenskej republiky (ďalej len „úrad“) dňa 23. 01. 2001 obdržal podnet spoločnosti  Strojárne Prievidza, a. s., Strojárska 4, Prievidza (ďalej len „Strojárne Prievidza“) voči štátnemu podniku Stredoslovenské vodárne a kanalizácie, štátny podnik Banská Bystrica, Partizánska cesta 5, Banská Bystrica (ďalej len „StVaK“) vo veci zneužívania dominantného postavenia na trhu v zmysle § 7 ods. 5 písm. a) zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“)  v súvislosti s určovaním výšky cien za dodávku vody z verejného vodovodu a za odvod odpadovej vody verejnou kanalizáciou v období od 01. 02. 2001 spoločnosťou StVaK, odštepný závod 03 Prievidza. Predmetné konanie podľa § 12 zákona začalo na návrh navrhovateľa dňa 23. 01. 2001.

	Navrhovateľ vo svojom návrhu uvádza, že zmluvný vzťah so spoločnosťou StVaK na dodávku vody z verejného vodovodu a odvod vody verejnou kanalizáciou vznikol zmluvou zo dňa 19. 04. 1996, ktorá nahradila predchádzajúcu zmluvu. Pri uzatváraní uvedenej zmluvy bola cena za 1 m³ pitnej vody 14,70 Sk bez DPH a odkanalizovanej vody 11,90 Sk bez DPH, ako dôkaz je doložená zmluva č. 191/96. V liste StVaK z 26. 11. 1996 je uvedená úprava cien pitnej a úžitkovej vody odvedenej s termínom platnosti od 01. 01. 1997. StVaK cestou odštepného závodu v Prievidzi listom zo dňa 04. 01. 2001 oznámili, že od 01. 02. 2001 na základe rozhodnutia vedenia podniku zvyšujú ceny pitnej vody a vody odkanalizovanej o 12 % oproti pôvodnej cene z  01. 07. 1999. Navrhovateľ zároveň poukazuje na skutočnosť, že spoločnosť StVaK od uzavretia uvedenej zmluvy každoročne zvyšovala cenu, takže po písomnom oznámení zmeny ceny zo dňa 04. 01. 2001 sa zvýšila cena pitnej vody v porovnaní s obdobím od 19. 04. 1996 o 51 % a cena odkanalizovanej vody o 28,6 %.   																		Navrhovateľ ďalej uvádza, že riešenie zvýšenia cien pitnej vody a odkanalizovanej vody spoločnosťou StVaK je vykonávaný bez zjavnej snahy zefektívňovať znižovanie nákladov svojou činnosťou. Zároveň poukazuje na konkrétne neefektívne konania pracovníkov spoločnosti StVaK a na praktiky, „ktoré možno pozorovať u štátnych podnikov a štátnych akciových spoločnostiach majúcich monopolné postavenie, ktoré svoj ekonomický rast potrebný na úhradu ich neopodstatnených nákladov, realizujú neopodstatnenými zvyšovaniami cien. Tento stav je neúnosný, núti odberateľov tiež zvyšovať ceny, čo môže viesť k nepredajnosti výsledkov ich práce“.

	Spoločnosť Strojárne Prievidza vo svojom návrhu uvádza, že nemá možnosť iným spôsobom riešiť dodávku pitnej a úžitkovej vody, ako aj odvádzanie odkanalizovanej vody,  a preto považuje postup spoločnosti StVaK, vedomej si svojho postavenia na trhu, za: „nátlak zneužívaním monopolu“.
 
	Na základe písomného vyžiadania úradu, list č. 483/PMÚ SR/2001 zo dňa 29. 01. 2001, navrhovateľ listom zo dňa 05. 03. 2001 doplnil svoj návrh na začatie konania listinnými dôkazmi.                                                                                                                                                                                                                                                                                                                                      

	Nakoľko úrad nie je oprávnený konať v oblasti kontroly dodržiavania cenovej disciplíny, dňa 24. a 30. 01. 2001 sa v zmysle § 40 ods. 1 zákona č. 71/1967 Zb. o správnom konaní obrátil na Ministerstvo financií Slovenskej republiky (ďalej len „MF SR“), ako na orgán príslušný podľa § 20 zákona č. 18/1996 Z. z. o cenách, so žiadosťou o posúdenie primeranosti cien stanovených spoločnosťou StVaK v období od 01. 02. 2001 za dodávku vody z verejného vodovodu a odvod odpadovej vody verejnou kanalizáciou. 

	MF SR je v zmysle zákona č. 18/1996 Z. z. o cenách orgánom príslušným vykonávať cenovú kontrolu a uskutočňovať konanie vo veci porušenia cenových predpisov.
	
	Nakoľko sa jedná o posúdenie predbežnej otázky podľa § 40 zákona č.71/1967 Zb. o správnom konaní, úrad konanie z uvedeného dôvodu podľa § 29 ods. 1 uvedeného zákona rozhodnutím č. 2001/PK/3/1/39  dňom 16. 02.2001 prerušil.

	MF SR Opatrením č. R-1/2000, ktorým sa mení a dopĺňa Výmer MF SR č.    R-1/1996, ktorým sa určuje rozsah tovaru s regulovanými cenami v znení neskorších predpisov, zaradilo s účinnosťou od 01. 02. 2000 v zmysle časti II., pol. číslo 16 vodu pitnú a vodu úžitkovú a odvádzanie odpadových vôd do rozsahu tovaru, pri ktorom sa uplatňuje vecné usmerňovanie cien, t. j. do cien týchto tovarov možno premietnuť len ekonomicky oprávnené náklady obstarávania, spracovania a obehu tovaru a primeraný zisk v rozsahu podľa § 2 ods. 3 zákona č. 18/1996 Z. z. o cenách. Regulácia cien podľa tejto položky sa vzťahuje na dodávky pitnej a úžitkovej vody a na odvádzanie odpadových vôd podľa osobitného predpisu (vyhláška Ministerstva lesného a vodného hospodárstva SSR č. 154/1978 Zb. o verejných vodovodoch a verejných kanalizáciách v znení neskorších predpisov) okrem cien podľa položky 2. v časti I. písm. A. (voda pitná a úžitková pre domácnosti a voda odvedená z domácností). Kontrola dodržiavania cenovej disciplíny spoločnosťou StVaK bola vykonaná v zmysle uvedenej právnej úpravy.
						
	Dňa 19. 11. 2001 MF SR úradu doručilo listom č. 19337/2001/102 a č. 2030/2001/102 zo dňa 15. 11. 2001 písomné vyjadrenie k vykonanej, úradom požadovanej cenovej kontrole v spoločnosti StVaK. K tomuto písomnému vyjadreniu bolo doložené aj  rozhodnutie Správy finančnej kontroly Zvolen č. cz-438/3276/2001 zo dňa 27. 07. 2001 o uložení pokuty spoločnosti StVaK za porušenie cenovej disciplíny podľa § 17 ods. 1 písm. c) zákona č. 18/1996 Z. z. o cenách za nedodržanie pravidiel vecnej regulácie cien vody pitnej a úžitkovej a vody odvedenej, platných od 01. 01. 2001. Nakoľko z údajov, uvedených v predmetnom rozhodnutí, úrad  jednoznačne nemohol  posúdiť,  či zo strany spoločnosti StVaK došlo k porušeniu cenovej disciplíny v zmysle § 17 ods. 4 písm. c) zákona č. 18/1996 Z. z. o cenách dohodnutím neprimeranej ceny podľa § 12 tohto zákona, úrad sa listom č. 4045/PMÚ SR/2001 zo dňa 19. 09. 2001 obrátil na Správu finančnej kontroly vo Zvolene so žiadosťou o jej vyjadrenie sa k otázke úrovne cien a ich primeranosti v zmysle § 12 zákona  č. 18/1996 Z. z. o cenách, uplatňovaných spoločnosťou StVaK v období od 01. 02. 2001.

Správa finančnej kontroly vo Zvolene listom č. 4485/C/2001 zo dňa  4. 10. 2001 predložila úradu doplňujúci výklad a informácie týkajúce sa cenovej kontroly, ktorú vykonala v spoločnosti StVaK. Vo svojom vyjadrení uvádza, že spoločnosť StVaK započítala do kalkulácie cien ekonomicky neoprávnené náklady, predstavujúce za štátny podnik 7 147 tis. Sk, zároveň však nezahrnula do ceny pitnej vody a vody odkanalizovanej ekonomicky oprávnené náklady vo výške 19 222 tis. Sk. V rámci problematiky neprimeranosti cien potvrdila, že vo finančnom vyjadrení v rámci kalkulácie prevažujú ekonomicky oprávnené náklady, ktoré štátny podnik mohol započítať do cien naviac, nad ekonomicky neoprávnenými nákladmi zahrnutými do kalkulácie pri tvorbe ceny. Zároveň Správa finančnej kontroly Zvolen potvrdila, že: „Ceny vody pitnej a vody odvedenej, ktoré podnik uplatňoval od 1. 2. 2001,  nemožno preto kvalifikovať ako neprimerané a neboli dohodnuté v rozpore s § 12 zákona o cenách“.

MF SR v predmetnom liste, ktorý úrad obdržal 19. 11. 2001, uvádza, že uvedené zistenia Správy finančnej kontroly Zvolen ako aj jej rozhodnutie o uložení pokuty, platí pre všetky odštepné závody v rámci spoločnosti StVaK a zistenia v rámci Odštepného závodu StVaK Prievidza platia pre všetky subjekty, ktoré odoberajú vodu z verejného vodovodu od uvedenej spoločnosti.

	Vzhľadom na uvedenú skutočnosť nemožno konanie spoločnosti StVaK pri uzatváraní zmlúv o dodávke pitnej vody z verejného vodovodu a odvádzaní odpadových vôd verejnou kanalizáciou kvalifikovať ako priame alebo nepriame vynucovanie neprimeraných podmienok v zmluvách. 					Nakoľko v konaní nebolo preukázané konanie spoločnosti StVaK, ktoré by naplnilo skutkovú podstatu zneužívania dominantného postavenia podľa § 7 ods. 5 písm. a) zákona, nebol daný dôvod konania, a preto úrad rozhodol o zastavení konania.

Poučenie o rozklade

	Podľa ustanovenia § 61 zákona č. 71/1967 Zb. o správnom konaní proti tomuto rozhodnutiu možno podať rozklad na III. výkonný odbor Protimonopolného úradu SR v lehote 15 dní odo dňa doručenia tohto rozhodnutia. Včas podaný rozklad má odkladný účinok.

							       Ing. Slavko   K r i ž a n
						    poverený riadením III. výkonného odboru

Rozhodnutie dostanú:
1. Stredoslovenské vodárne a kanalizácie, š. p.
    Partizánska cesta 5, Banská Bystrica
2. Strojárne Prievidza, a. s., Strojárska 4, Prievidza